《送刘羲仲检讨》
宋代·林敏修

二年食贫儿女煎，大寒客居衣里穿。闭门穷巷气不屈，谁问过午无炊烟。

腹中万卷自得饱，冷热不假世人怜。思归一日止旧隐，墙垣荆棘荒三椽。

青山不肯埋妙器，幅巾却作康庐仙。今年再渡江北船，旋买走马趋日边。

即今日月九天上，陛下旰食思求贤。结交老苍半台阁，亨衢插翼看翩翩。

朱颜谁无起家念，壮志输君先著鞭。我今憔悴类蟠木，斧斤不到终天年。

病身无用聊自惜，对榻犹堪雨夜眠。

作者简介：林敏修，字子来，号漫郎，蕲春（今属湖北）人。敏功弟。有《无思集》四卷（《直斋书录解题》卷二○），已佚。事见《尚友录》卷一三、《江西诗社宗派图录》。今录诗九首。